

VLADA REPUBLIKE HRVATSKE

Zagreb, 3. listopada 2024.

|  |  |
| --- | --- |
| **Predlagatelj:** | Ministarstvo obrane |
| **Predmet:** | Nacrt prijedloga odluke o sudjelovanju pripadnika Oružanih snaga Republike Hrvatske u operacijama potpore miru Ujedinjenih naroda |
|  |  |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**NACRT PRIJEDLOGA ODLUKE O SUDJELOVANJU PRIPADNIKA ORUŽANIH SNAGA REPUBLIKE HRVATSKE U OPERACIJAMA POTPORE MIRU UJEDINJENIH NARODA**

Zagreb, listopad 2024.

**NACRT PRIJEDLOGA ODLUKE O SUDJELOVANJU PRIPADNIKA ORUŽANIH SNAGA REPUBLIKE HRVATSKE U OPERACIJAMA POTPORE MIRU UJEDINJENIH NARODA**

**I. USTAVNA OSNOVA ZA DONOŠENJE ODLUKE**

Na temelju članka 7. stavka 5. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za donošenje Odluke o sudjelovanju pripadnika Oružanih snaga Republike Hrvatske u operacijama potpore miru Ujedinjenih naroda (u daljnjem tekstu Odluka).

**II. OCJENA DOSADAŠNJEG STANJA**

Sudjelovanjem u operacijama potpore miru Ujedinjenih naroda Republika Hrvatska svrstava se među odgovorne članice međunarodne zajednice koje su pokazale spremnost proaktivnog angažmana u jačanju sposobnosti i kapaciteta u svrhu postizanja globalne sigurnosti.

Svrha operacija potpore miru Ujedinjenih naroda je pridonijeti stvaranju dugoročno stabilnog, sigurnog i prosperitetnijeg okruženja, a jačanje vladavine prava, zaštita civila, poštovanje ljudskih prava i sigurnost temeljni su preduvjeti za ispunjenje tog cilja. Ujedinjeni narodi i dalje su glavno jamstvo međunarodnog mira i sigurnosti, raspolažući sveobuhvatnim okvirom za multilateralnu suradnju u upravljanju krizama.

Republika Hrvatska podržala je Inicijativu Glavnog tajnika Ujedinjenih naroda Antonia Guterresa za očuvanje mira pod nazivom „*Action for Peacekeeping* – A4P“ iz rujna 2018. kojom se potiče promicanje kolektivnog djelovanja svih dionika u učinkovitom rješavanju rastućih izazova očuvanju mira, a koja je popraćena Izjavom o zajedničkim obvezama prema mirovnim operacijama Ujedinjenih naroda. Ovom Izjavom afirmira se načelo prvenstva političkog rješavanja sukoba, kao i uloga operacija potpore miru u funkciji potpore političkom procesu te se od država članica Ujedinjenih naroda ujedno traži ispunjavanje preuzetih obveza, uključujući i nastavak sudjelovanja u operacijama potpore miru.

Uvažavajući navedene inicijative i izjave, na temelju Odluke Hrvatskoga sabora o sudjelovanju pripadnika Oružanih snaga Republike Hrvatske u operacijama potpore miru Ujedinjenih naroda (Narodne novine, br. 118/22), pripadnici Oružanih snaga Republike Hrvatske u 2023. i 2024. godini sudjeluju u tri operacije potpore miru Ujedinjenih naroda, u Indiji i Pakistanu (UNMOGIP – osam pripadnika), u Zapadnoj Sahari (MINURSO – pet pripadnika) te u Libanonu (UNIFIL – jedan pripadnik).

Radi nastavka aktivnog sudjelovanja u kampanji Ujedinjenih naroda usmjerenoj na jačanje doprinosa operacijama potpore miru Ujedinjenih naroda, Republika Hrvatska namjerava zadržati svoju prisutnost i vidljivost u operacijama potpore miru čime potvrđuje poziciju odgovorne članice međunarodne zajednice spremne na proaktivan angažman radi postizanja međunarodnog mira i sigurnosti.

**III. RAZLOZI I CILJEVI DONOŠENJA ODLUKE**

Predlažemo da Hrvatski sabor donese odluku za sudjelovanje pripadnika Oružanih snaga Republike Hrvatske u operacijama potpore miru Ujedinjenih naroda u 2025. i 2026. godini.

1. **OPERACIJA POTPORE MIRU UJEDINJENIH NARODA U LIBANONU(UNIFIL)**

Pripadnici Oružanih snaga Republike Hrvatske u operaciji potpore miru (*United Nations Interim Force in Lebanon –* UNIFIL) sudjeluju od srpnja 2007. Na temelju Odluke Hrvatskoga sabora od 7. listopada 2022. u operaciju potpore miru u Libanonu UNIFIL mogu se uputiti do tri pripadnika Oružanih snaga, uz mogućnost rotacije, a u operaciji se sudjeluje s jednim pripadnikom Oružanih snaga po rotaciji na poziciji časnika za vezu u zapovjedništvu misije UNIFIL.

Operacija potpore miru u Libanonu UNIFIL uspostavljena je Rezolucijom Vijeća sigurnosti Ujedinjenih naroda 425/426, od 19. ožujka 1978. radi verificiranja izraelskog povlačenja iz Libanona, održanja mira i sigurnosti te pružanja potpore libanonskoj vladi u uspostavi uprave na državnom teritoriju. Danas UNIFIL djeluje u okviru Rezolucije Vijeća sigurnosti Ujedinjenih naroda 1701 kojom je operacija proširena uključivanjem pomorske komponente. Uz zadaće definirane početnim mandatom UNIFIL nadzire prekid neprijateljstava i osigurava pristup humanitarnoj pomoći civilnom stanovništvu, kao i siguran povratak raseljenih osoba.

Iako se suradnja libanonskih snaga s UNIFIL-om te Trilateralna koordinacija između UNIFIL-a, Libanonskih oružanih snaga i Izraelskih obrambenih snaga (*Israeli Defense Forces –* IDF) može ocijeniti pozitivnom, ostaje zabrinutost zbog brojnih kršenja Rezolucije Vijeća sigurnosti Ujedinjenih naroda 1701 te činjenice da uzroci sukoba još nisu uspješno riješeni. U tom kontekstu, stalni čimbenici nestabilnosti su ponajprije kompleksna društvena i politička situacija koju karakterizira nacionalna i posebno vjerska raznolikost, potom utjecaj velikog broja službeno registriranih izbjeglica*,* povijesni kontekst te nasljeđe dugotrajnoga građanskog rata.

Na sigurnosnu situaciju u Libanonu reflektiraju se i vanjski čimbenici nestabilnosti između kojih ponajprije treba istaknuti utjecaj otvorenog sukoba između Hamasa i IDF-a u Gazi započetog u listopadu 2023. nakon brutalnih terorističkih napada Hamasa protiv Izraela te razmjena vatre od libanonske paravojne organizacije i političke stranke Hezbollaha iz južnog Libanona i IDF-a u cilju Hezbollahove potpore palestinskom savezniku Hamasu.

Stoga će UNIFIL i u predstojećem razdoblju imati ključnu ulogu u izgradnji regionalne stabilnosti, pri čemu se poseban naglasak stavlja na konsolidaciju konflikata i napetosti na relaciji Libanon – Izrael – Sirija. Rješavanje ovoga konflikta jedan je od ključnih preduvjeta za izgradnju dugoročno održivog mira i stabilnosti na Bliskom istoku.

Stanje sigurnosti u području odgovornosti operacije UNIFIL, uključujući crtu razdvajanja između Libanona i Izraela, vrlo je nestabilno, uzrokovano otvorenim sukobom između snaga Hezbollaha iz Libanona i IDF-a*.*

Pripadnici u operaciji UNIFIL nisu izravno izloženi ugrozi, a sve aktivnosti provode se redovito u skladu sa sigurnosnom situacijom i planovima zapovjedništva operacije u području odgovornosti.

Slijedom navedenoga predlaže se nastavak sudjelovanja u operaciji potpore miru UNIFIL upućivanjem do tri pripadnika Oružanih snaga Republike Hrvatske u 2025. i 2026. godini, uz mogućnost rotacije.

1. **OPERACIJA POTPORE MIRU UJEDINJENIH NARODA U ZAPADNOJ SAHARI (MINURSO)**

Pripadnici Oružanih snaga Republike Hrvatske u operaciji potpore miru u Zapadnoj Sahari (*United Nations Mission for the Referendum in Western Sahara* – MINURSO) sudjeluju od prosinca 2002. U skladu s Odlukom Hrvatskoga sabora od 7. listopada 2022. u ovu operaciju potpore miru mogu se uputiti do pet pripadnika Oružanih snaga Republike Hrvatske u svojstvu vojnih promatrača, uz mogućnost rotacije. Temeljne zadaće uključuju provedbu ophodnji u području odgovornosti zapovjedništava marokanske vojske i Fronte Polisario te izvješćivanje Zapovjedništva operacije. Operacija MINURSO uspostavljena je 1991. godine Rezolucijom Vijeća sigurnosti Ujedinjenih naroda 690, nakon što je 1988. godine postignut dogovor između Maroka i Fronte Polisario koji predviđa tranzicijsko razdoblje za pripremu referenduma u kojemu će stanovništvo Zapadne Sahare moći birati između neovisnosti i integracije s Marokom. Primirje između Maroka i Fronte Polisario na snazi je od 1991. godine, a nadziru ga snage operacije MINURSO. Mandat MINURSO-a obuhvaća nadzor prekida vatre, evidentiranje smanjenja marokanskih postrojbi u području odgovornosti operacije, motrenje ograničavanja postrojbi Maroka i Fronte Polisario na dodijeljena područja, identificiranje i registraciju kvalificiranih glasača, organiziranje i osiguranje provedbe slobodnog referenduma i objavu rezultata te smanjenje ugroza od neeksplodiranih minsko-eksplozivnih sredstava. Kako organizacija referenduma iz političkih razloga nije bila moguća, mandat operacije dopunjen je promatranjem prekida vatre i provedbom mjera za jačanje povjerenja.

Na sigurnosnu situaciju u području operacije trenutačno u prvom redu utječu konstantne napetosti između marokanskih snaga sigurnosti i snaga Fronte Polisariote učestale eskalacije napetosti na području Guerguerata na jugozapadnom dijelu zone razdvajanja. Veliki sigurnosni problem za civile i osoblje MINURSO-a predstavljaju minska polja koja se nalaze s obje strane zone razdvajanja. U operaciji su i dalje na snazi povišene mjere sigurnosti, iako nema zabilježenih izravnih prijetnji za područje Zapadne Sahare. Operacija potpore miru MINURSO ključna je za izgradnju održive stabilnosti, ne samo područja Zapadne Sahare, već i za izgradnju sigurnosti i ekonomskog prosperiteta sjeverozapadne Afrike u cjelini, čime se pridonosi i smanjenju migracijskih pritisaka na Europu.

Uzimajući u obzir potrebu održavanja vidljivosti doprinosa Republike Hrvatske i kontinuitet sudjelovanja pripadnika Oružanih snaga u operaciji potpore miru Ujedinjenih naroda počevši od 2002. godine, a s obzirom na činjenicu da operacija potpore miru i dalje značajno pridonosi sigurnosti sjeverozapadnog dijela afričkog kontinenta te da Republika Hrvatska trenutačno ne sudjeluje u drugim operacijama potpore miru Ujedinjenih naroda na afričkom kontinentu, predlažemo nastavak sudjelovanja u operaciji potpore miru MINURSO u 2025. i 2026. godini s istim brojem pripadnika odnosno upućivanjem do pet pripadnika Oružanih snaga Republike Hrvatske, uz mogućnost rotacije.

1. **OPERACIJA POTPORE MIRU UJEDINJENIH NARODA U INDIJI I PAKISTANU (UNMOGIP)**

Pripadnici Oružanih snaga Republike Hrvatske u operaciji potpore miru u Indiji i Pakistanu *(United Nations Military Observer Group to India and Pakistan* – UNMOGIP) sudjeluju od kolovoza 2002. Odlukom Hrvatskoga sabora od 7. listopada 2022. u operaciju potpore miru UNMOGIP može se uputiti do devet pripadnika Oružanih snaga Republike Hrvatske, uz mogućnost rotacije, a sudjeluje osam pripadnika Oružanih snaga po rotaciji u svojstvu vojnih promatrača Ujedinjenih naroda. Pripadnici Oružanih snaga Republike Hrvatske obavljaju zadaće koje se odnose na provedbu ophodnji u područjima postaja, zadaće na promatračkim postajama, zadaće obilaska pakistanskih vojnih postrojbi i utvrđivanja trenutačnog stanja uzduž linije razdvajanja.

Operacija UNMOGIP uspostavljena je Rezolucijom Vijeća sigurnosti Ujedinjenih naroda 47 (1948) i Rezolucijom Vijeća sigurnosti Ujedinjenih naroda 91 (1951) s mandatom osiguranja prekida vatre između indijskih i pakistanskih snaga sigurnosti u Kašmiru te povlačenja svih naoružanih snaga na njihovo područje. Sporazum o bilateralnim odnosima između Indije i Pakistana iz 1972. godine poznat kao i sporazum iz Smile navodi se da se konačni status Kašmira treba riješiti mirnim putem u skladu s Poveljom Ujedinjenih naroda. Ne postoji suglasnost Indije i Pakistana oko mandata UNMOGIP-a. Operacija se ne produljuje donošenjem novih rezolucija na godišnjoj razini već traje u kontinuitetu i može biti okončana jedino na temelju posebne odluke Vijeća sigurnosti Ujedinjenih naroda.

Sigurnosno stanje u području operacije može se okarakterizirati kao složeno, a karakterizira je kršenje prekida vatre između pakistanskih i indijskih snaga sigurnosti duž crte nadzora.

S obzirom na dosadašnja iskustva dugogodišnjeg sudjelovanja pripadnika Oružanih snaga Republike Hrvatske u operaciji potpore miru Ujedinjenih naroda u Indiji i Pakistanu UNMOGIP, što uključuje i dužnost vojnog zapovjednika operacije od prosinca 2005. do prosinca 2007. te mogućnosti primjene postojećih sposobnosti, ali i stjecanja novih znanja i vještina u međunarodnom okruženju, predlažemo nastavak sudjelovanja u ovoj operaciji potpore miru upućivanjem do devet pripadnika u 2025. i 2026. godini, uz mogućnost rotacije.

**IV. POTREBNA FINANCIJSKA SREDSTVA**

Potrebna sredstva za provedbu ove Odluke osigurana su na razdjelu i glavi Ministarstva obrane u Državnom proračunu za 2024. godinu i projekcijama za 2025. i 2026. godinu.

Na temelju članka 54. stavka 2. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23), na prijedlog Vlade Republike Hrvatske i uz prethodnu suglasnost Predsjednika Republike Hrvatske, Hrvatski sabor na sjednici \_\_\_\_\_\_\_\_\_\_\_\_\_\_\_ donio je

**O D L U K U**

**O SUDJELOVANJU PRIPADNIKA ORUŽANIH SNAGA REPUBLIKE HRVATSKE U OPERACIJAMA POTPORE MIRU UJEDINJENIH NARODA**

**I.**

Pripadnici Oružanih snaga Republike Hrvatske u 2025. i 2026. godini upućuju se, uz mogućnost rotacije, u sljedeće operacije potpore miru Ujedinjenih naroda:

|  |  |
| --- | --- |
| – u Libanon (UNIFIL) | - do tri pripadnika |
| – u Zapadnu Saharu (MINURSO) | - do pet pripadnika |
| – u Indiju i Pakistan (UNMOGIP) | - do devet pripadnika. |

**II.**

Izvješće o sudjelovanju pripadnika Oružanih snaga Republike Hrvatske u operacijama potpore miru Ujedinjenih naroda iz točke I. ove Odluke bit će dio Godišnjeg izvješća o obrani koje Vlada Republike Hrvatske podnosi Hrvatskome saboru.

**III.**

Ova Odluka stupa na snagu osmoga dana od dana objave u Narodnim novinama.

|  |  |  |
| --- | --- | --- |
|  |  |  |
| KLASA:  Zagreb, |  | **HRVATSKI SABOR** |
|  |  | **Predsjednik Hrvatskoga sabora**  **Gordan Jandroković** |

**O B R A Z L O Ž E NJ E**

**Točkom I.** određuje se da Hrvatski sabor donosi Odluku o sudjelovanju pripadnika Oružanih snaga Republike Hrvatske u operacijama potpore miru Ujedinjenih naroda. Temelj za donošenje Odluke je članak 7. stavak 5. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske), koji propisuje da Oružane snage Republike Hrvatske mogu prijeći njezine granice ili djelovati preko njezinih granica na temelju Odluke Hrvatskoga sabora, koju predlaže Vlada Republike Hrvatske, uz prethodnu suglasnost Predsjednika Republike Hrvatske. Zakon o obrani (Narodne novine, br. 73/13, 75/15, 27/16, 110/17 i 30/18 – Odluka Ustavnog suda Republike Hrvatske, 30/18, 70/19 i 155/23) u članku 54. stavku 2. na istovjetan način uređuje ovo područje. U operacije potpore miru Ujedinjenih naroda u Libanonu (UNIFIL), Indiji i Pakistanu (UNMOGIP)te Zapadnoj Sahari (MINURSO) upućuje se tijekom 2025. godine i 2026. godine sveukupno do 17 pripadnika Oružanih snaga Republike Hrvatske, uz mogućnost rotacije.

**Točkom II.** utvrđuje se da će izvješće o sudjelovanju pripadnika Oružanih snaga Republike Hrvatske u operacijama potpore miru Ujedinjenih naroda iz točke I. ove Odluke biti dio Godišnjeg izvješća o obrani koje Vlada Republike Hrvatske podnosi Hrvatskome saboru.

**Točkom III.** utvrđuje se dan stupanja na snagu Odluke Hrvatskoga sabora.